
 26.4.2012
 BG
 Официален вестник на Европейския съюз
 L 114/29
 РЕШЕНИЕ No 1/2012 НА СЪВМЕСТНИЯ КОМИТЕТ ЕС—ЕАСТ ЗА ОБЩ ТРАНЗИТЕН РЕЖИМ
 от 19 януари 2012 година
 във връзка с покана към Хърватия да се присъедини към Конвенцията от 20 май 1987 г. за общ транзитен режим
 (2012/220/ЕС)
 СЪВМЕСТНИЯТ КОМИТЕТ,
 като взе предвид Конвенцията от 20 май 1987 г. за общ транзитен режим (1) („конвенцията“), и по-специално член 15, параграф 3, буква д) от нея,
 като има предвид, че:
 (1)
 Насърчаването на търговията с Хърватия би било улеснено от общ транзитен режим за стоките, превозвани между Хърватия и Европейския съюз, Република Исландия, Кралство Норвегия и Конфедерация Швейцария.
 (2)
 С оглед на постигането на такъв режим е целесъобразно Хърватия да бъде поканена да се присъедини към конвенцията,
 ПРИЕ НАСТОЯЩОТО РЕШЕНИЕ:
 Член 1
 В съответствие с член 15а от конвенцията към Хърватия се отправя покана, под формата на размяна на писма между Съвета на Европейския съюз и Хърватия, приложена към настоящото решение, да се присъедини към конвенцията, считано от 1 юли 2012 г.
 Член 2
 Настоящото решение влиза в сила в деня на приемането му.
 Съставено в Брюксел на 19 януари 2012 година.
 За Съвместния комитет
 Председател
 Mirosław ZIELIŃSKI
 (1) ОВ L 226, 13.8.1987 г., стр. 2.
 ПРИЛОЖЕНИЕ
 Уважаеми господине,
 За мен е чест да Ви уведомя за решението на Съвместния комитет ЕС—ЕАСТ за общ транзитен режим от 19 януари 2012 г. (Решение No 1/2012) за покана към Хърватия да стане договаряща страна по Конвенцията от 20 май 1987 г. за общ транзитен режим. Европейският съюз приканва Хърватия да даде уверения, че ще прилага гореспоменатата конвенция по недискриминационен начин спрямо всички държави-членки.
 Присъединяването на Хърватия към Конвенцията може да бъде осъществено чрез депозиране на нейния инструмент за присъединяване в Генералния секретариат на Съвета на Европейския съюз заедно с превод на конвенцията на официалния език на Хърватия в съответствие с член 15а от Конвенцията.
 Моля приемете, господине, моите най-дълбоки почитания.
 Генерален секретар
 Генерален секретариат на Съвета на Европейския съюз
 Хърватия,
 Като взема предвид Решението на Съвместния комитет ЕС—ЕАСТ за общ транзитен режим от 19 януари 2012 г. (Решение No 1/2012) за покана към Хърватия да се присъедини към Конвенцията от 20 май 1987 г. за общ транзитен режим („Конвенцията“),
 Като взе предвид поканата да се присъедини към Конвенцията, и
 Желаейки да стане договаряща страна по тази конвенция,
 С НАСТОЯЩОТО
 Се присъединява към конвенцията;
 Прилага към настоящия инструмент превод на конвенцията на официалния език на Хърватия;
 Заявява, че приема всички препоръки и решения на Съвместния комитет ЕС—ЕАСТ за общ транзитен режим, приети в периода от 19 януари 2012 г. до датата, на която присъединяването на Хърватия поражда действие в съответствие с член 15а от Конвенцията.
 Съставено в ...
 